Document ID: 32006R0431

KOMISJONI MÄÄRUS (EÜ) nr 431/2006,
15. märts 2006,
millega kiidetakse heaks turustusnormidele vastavuse kontrollimise toimingud, mida kohaldatakse värske puu- ja köögivilja suhtes Keenias enne importi Euroopa Ühendusse
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, (1) eriti selle artiklit 10,
ning arvestades järgmist:
(1)
Komisjoni 12. juuni 2001. aasta määruse (EÜ) nr 1148/2001 (vastavuskontrollide kohta, mida kohaldatakse värske puu- ja köögivilja turustusnormide suhtes) (2) artiklis 7 on sätestatud tingimused nende kontrollitoimingute heakskiitmise kohta, mida teostavad enne importi ühendusse kolmandad riigid, kes sellist heakskiitmist taotlevad.
(2)
Keenia ametiasutused saatsid komisjonile taotluse, milles soovivad heakskiitu kontrollitoiminguteks Keenia taimeterviseinspektuuri (KEPHIS) vastutusel. Kõnealuses taotluses sedastatakse, et eespool nimetatud inspekteerimisorganil on vajalik personal, varustus ja vahendid kontrollide teostamiseks, et ta kasutab määruse (EÜ) nr 1148/2001 artiklis 9 osutatud meetoditega samaväärseid meetodeid ja et Keeniast ühendusse eksporditav värske puu- ja köögivili vastab ühenduse turustusnormidele.
(3)
Liikmesriikidelt komisjonile saadetud teabest ilmneb, et ajavahemikul 2001-2005 ei vastanud turustusnormidele väga väike osa Keeniast imporditud värskest puu- ja köögiviljast.
(4)
Seepärast tuleks Keenia teostatavad vastavuskontrollid heaks kiita alates määruse (EÜ) nr 1148/2001 artikli 7 lõikega 8 ettenähtud halduskoostöö kehtestamise kuupäevast.
(5)
Käesoleva määrusega ettenähtud meetmed on kooskõlas värske puu- ja köögivilja turu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Keenia teostatavad kontrollid värske puu- ja köögivilja turustusnormidele vastavuse kohta enne importi ühendusse kiidetakse heaks vastavalt määruse (EÜ) nr 1148/2001 artiklile 7.
Artikkel 2
Määruse (EÜ) nr 1148/2001 artikli 7 lõike 2 teises lõigus osutatud üksikasjad Keenia ametiasutuse ja kontrolliasutuse kohta on esitatud käesoleva määruse I lisas.
Artikkel 3
Määruse (EÜ) nr 1148/2001 artikli 7 lõike 3 teises lõigus osutatud sertifikaadid, mis antakse välja pärast käesoleva määruse artiklis 1 osutatud kontrolli, tuleb koostada vastavalt käesoleva määruse II lisas esitatud näidisvormile.
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolevat määrust kohaldatakse alates määruse (EÜ) nr 1148/2001 artikli 7 lõikes 8 osutatud Euroopa Liidu ja Keenia vahelise halduskoostöö sisseseadmist käsitleva teatise Euroopa Ühenduste Teataja C-seerias avaldamise päevast.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. märts 2006

Labels: 13
3
17
18